**Ministru kabineta noteikumi Nr.\_\_\_\_**   
Rīgā 201\_.gada \_\_.\_\_\_\_\_(prot. Nr.\_\_\_\_§)

**Noteikumi par neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem**

Izdoti saskaņā ar Noziedzīgi iegūtu līdzekļu legalizācijas un   
terorisma finansēšanas novēršanas likuma 30.panta otro daļu

1. **Vispārīgie jautājumi**
   1. Noteikumi nosaka neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem, un apstiprina ziņojuma veidlapu.
   2. Noziedzīgi iegūtu līdzekļu legalizācijas un terorisma finansēšanas novēršanas likumā (turpmāk – likums) noteiktie likuma subjekti (turpmāk – likuma subjekti) atbilstoši likuma prasībām nekavējoties ziņo Noziedzīgi iegūtu līdzekļu legalizācijas novēršanas dienestam (turpmāk – Kontroles dienests) par katru konsultētu, plānotu, pieteiktu, uzsāktu, atliktu, veiktu vai apstiprinātu neparastu darījumu, kura pazīmes atbilst vismaz vienai no šajos noteikumos minētajām pazīmēm.
   3. Likuma subjekti veic patstāvīgu darījuma aizdomīguma izvērtēšanu un nekavējoties ziņo Kontroles dienestam par analīzes rezultātā konstatētu, konsultētu, plānotu, pieteiktu, uzsāktu, atliktu, veiktu vai apstiprinātu aizdomīgu darījumu.
   4. Likuma subjektiem jāziņo par katru darījumu, kas atbilst šajos noteikumos noteiktajai summai *euro* vai tās ekvivalentam citā valūtā pēc Eiropas Centrālās bankas publicētā *euro* atsauces kursa darījuma veikšanas dienā. Ja darījumā tiek izmantota ārvalstu valūta, kurai Eiropas Centrālā banka nepublicē *euro* atsauces kursu, aprēķiniem izmanto pasaules finanšu tirgus atzīta finanšu informācijas sniedzēja periodiskajā izdevumā vai tā interneta resursā publicēto valūtas tirgus kursu attiecībā pret *euro*.
2. **Neparasta darījuma pazīmes**
   1. Attiecībā uz visiem likuma subjektiem:
      1. Darījums, kurā piedalās persona, kas tiek turēta aizdomās par iesaistīšanos teroristiskās darbībās vai masveida iznīcināšanas ieroču izgatavošanā, glabāšanā, pārvietošanā, lietošanā vai izplatīšanā un informāciju par klientu ir iekļauta Kontroles dienesta uzturētajā tīmekļa vietnē http://sankcijas.kd.gov.lv/.
      2. Klients vai klienta patiesais labuma guvējs un tā veiktais darījums (tai skaitā līdzekļi, kas vēl nav iesaistīti darījumā vai tā mēģinājumā), par kuru klienta izpētes ietvaros konstatēta publiski pieejama negatīva rakstura informācija, kas liecina par tā iespējamu saistību ar noziedzīgi iegūtiem līdzekļiem vai to legalizēšanu vai ar terorismu vai tā finansēšanu.
      3. Klienta veiktais skaidras naudas darījums, kura apmērs ir ekvivalents vai pārsniedz 10 000 euro, ievērojot zemāk uzskaitītos izņēmumus:
         1. kredītu izmaksu;
         2. ja inkasācijas pakalpojuma ietvaros skaidra nauda tiek ieskaitīta vai izņemta no pakalpojuma sniedzēja klienta konta kredītiestādē vai finanšu iestādē;
   2. Attiecībā uz likuma subjektiem, kas nodarbojas ar nekustamo īpašumu, transportlīdzekļu, dārgmetālu, dārgakmeņu un to izstrādājumu, kultūras priekšmetu, tajā skaitā senlietu, mākslas un antikvāro priekšmetu tirdzniecību vai starpniecību – klienta veiktais skaidras naudas darījums, kura apmērs ir ekvivalents vai pārsniedz 5 000 *euro*.
   3. Attiecībā uz kredītiestādēm un kapitālsabiedrībām, kas nodarbojas ar ārvalstu valūtas skaidrās naudas pirkšanu un pārdošanu – darījums, kurā klients pērk vai pārdod ārvalstu valūtu skaidrā naudā par summu, kuras ekvivalents ir vai pārsniedz 5 000*euro*.
   4. Attiecībā uz izložu un azartspēļu organizētājiem - darījums, neatkarīgi no tā vai šo darījumu veic kā vienu operāciju vai kā savstarpēji saistītas operācijas par summu, kura ekvivalenta 5 000*euro* un vairāk, t.i.:
      1. darījums, kurā klientam izmaksā laimestu vai veic norēķinus ar klientu;
      2. darījums , kurā klients pērk, pārdod vai maina spēles dalības līdzekļus, vai šajā nolūkā maina valūtu, papildina interaktīvo azartspēļu un interaktīvo izložu kontu vai no tā izņem līdzekļus.

9. Attiecībā uz kredītiestādēm, maksājumu iestādēm, elektroniskās naudas iestādēm, kā arī kapitālsabiedrībām, kas nodarbojas ar bezkontu naudas pārvedumu pakalpojumu sniegšanu - darījums, kad klients nosūta vai saņem pārrobežu maksājumu ārvalstu valūtā, kura summa ir ekvivalenta vai pārsniedz 500 000 *euro.*

10. Attiecībā uz zvērinātiem notāriem:

10.1. mantojuma lietā mantinieks, iesniedzot mantojamās mantas sarakstu ar mantas novērtējumu,  mantojuma masas sastāvā ir norādījis nereģistrējamu kustamu mantu (tajā skaitā skaidru naudu), kuras novērtējums ir ekvivalents vai pārsniedz 15 000 euro;

10.2. gādājot par īpašuma tiesību un šo tiesību nodrošinājumu nostiprināšanu zemesgrāmatās uz privātā kārtībā noslēgta darījuma pamata, ja skaidras naudas darījuma summa ir ekvivalenta vai pārsniedz 10 000 euro.

1. **Ziņojumā par aizdomīgu darījumu iekļaujamā informācija**
   1. Ziņojumā par aizdomīgu darījumu ir jāiekļauj pamatojums aizdomām par saistību ar noziedzīgi iegūtu līdzekļu legalizāciju vai terorisma finansēšanu un ar to saistīto noziedzīgo nodarījumu tipoloģiju. Informāciju par aktuālākajām noziedzīgi iegūtu līdzekļu legalizācijas un ar to saistīto noziedzīgo nodarījumu tipoloģijām un tām raksturīgākajām pazīmēm Kontroles dienests likuma subjektiem sniedz ar metodiskajām vadlīnijām, kuras uztur un aktualizē vietnē kd.gov.lv
   2. Ņemot vērā noziedzīgi iegūtu līdzekļu legalizācijas un ar to saistīto noziedzīgo nodarījumu tipoloģiju mainīgumu, likuma subjekti ziņojuma pamatojumā aprakstu veidā sniedz informāciju arī par jaunatklātām noziedzīgi iegūtu līdzekļu legalizācijas un ar to saistīto noziedzīgo nodarījumu tipoloģijām un to raksturīgākajām pazīmēm.
2. **Ziņošanas kārtība**
   1. Ziņojumu par šo noteikumu [2. un 3. punktā](http://likumi.lv/doc.php?id=185793#p2) minētajiem darījumiem iesniedz rakstiski kopā ar pavadvēstuli, kurā norādīti pievienotie dokumenti un elektroniskie datu nesēji (ja tādi ir), vai iesniedz, izmantojot e-pakalpojumu "Informācijas sniegšana par neparastiem un aizdomīgiem finanšu darījumiem" (turpmāk – e-pakalpojums) Kontroles dienesta uzturētā vietnē zinojumi.kd.gov.lv. Likuma subjektiem (izņemot Likuma [3. panta](http://likumi.lv/ta/id/178987-noziedzigi-iegutu-lidzeklu-legalizacijas-un-terorisma-finansesanas-noversanas-likums#p3) ceturtajā daļā minētos likuma subjektus) ir pienākums ziņojumu par šo noteikumu [2. un 3. punktā](http://likumi.lv/doc.php?id=185793#p2) minētajiem darījumiem iesniegt elektroniski.
   2. Ja likuma subjekts ziņojumu iesniedz papīra formā, tas aizpilda šo noteikumu 1. pielikumā noteikto veidlapu. Ja likuma subjekts ziņojumu iesniedz, izmantojot e-pakalpojumu Kontroles dienesta uzturētā vietnē zinojumi.kd.gov.lv, tas aizpilda laukus tiešsaistes formā vai augšupielādē XML (Extensible Markup Language) datni atbilstoši šo noteikumu 2. pielikumā norādītajām prasībām. Kontroles dienests sagatavoto XSD (XML Schema Definition) shēmu uztur savā tīmekļvietnē, darot to pieejamu likuma subjektiem un to uzraudzības un kontroles institūcijām.
   3. Ja aizpildot šo noteikumu 1. pielikumā noteikto ziņojuma veidlapu, kādā lauku grupā norādāmo ziņu nav, to aizpilda ar zīmi "Z". Ja likuma subjekts ziņojumu iesniedz, izmantojot e-pakalpojumu Kontroles dienesta uzturētā vietnē zinojumi.kd.gov.lv un kādā lauku grupā norādāmo ziņu nav, to atstāj neaizpildītu, ja to pieļauj šo noteikumu 2. pielikumā norādītās prasības.
   4. Iesniedzot Kontroles dienestā ziņojumu un pieprasīto papildinformāciju papīra formātā vai ar elektroniskajiem datu nesējiem, likuma subjekti nodrošina to iesniegšanu personīgi vai ar pilnvarotās personas starpniecību tā, lai ziņojuma un pieprasītās papildinformācijas saturs un iesniegšanas fakts netaptu zināms citām personām.
3. **Noslēguma jautājumi**

17. Atzīt par spēku zaudējušiem Ministru kabineta 2008.gada 22.decembra noteikumus Nr.1071 “ Noteikumi par neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem” (Latvijas Vēstnesis, 2008, 201. nr.; 2010, 29. nr.; 2013, 207. nr; 2016, 240. nr.).

18. Šo noteikumu 10.2. apakšpunkts stājas spēkā vienlaikus ar attiecīgu grozījumu Notariāta likumā, kas paredz nostiprinājuma lūguma elektronisku iesniegšanu zemesgrāmatā ar zvērināta notāra starpniecību arī privāta darījumā pamatā, spēkā stāšanos.

19. Noteikumi stājas spēkā 2018.gada 1.maijā.

Ministru prezidents M.Kučinskis

Finanšu ministre D.Reizniece-Ozola